**ADI «Lunca Dunării» riscă să piardă 6,2 milioane de euro**

**Proiect european, în pericol din cauza lipsei autorizațiilor**

În urmă cu 5 ani, localitățile Mihail Kogălniceanu, Giurgeni și Gura Ialomiței au accesat 6,2 milioane de euro, printr-un program european, pentru realizarea unei rețele de apă și canalizare. Inițiativa celor 3 localități a fost posibilă prin crearea Asociației de Dezvoltare Intercomunitară «Lunca Dunării», proiectul fiind considerat cel mai mare ca valoare demarat la nivelul județului Ialomița. La un an distanță de la finalizarea integrală, funcționarea obiectivului este pusă în pericol de lipsa autorizațiilor. Reprezentanții celor 3 administrații locale susțin că fac eforturi considerabile pentru a evita returnarea fondurilor europene...  
  
**Un proiect de succes** În septembrie 2008, 3 comune învecinate din estul județului Ialomița, respectiv Mihail Kogălniceanu, Gura Ialomiței și Giurgeni, au semnat un acord de asociere în vederea obținerii de fonduri europene, necesare dezvoltării. Astfel a fost creată Asociația de Dezvoltare Intercomunitară «Lunca Dunării», entitate prin intermediul căreia cele 3 localități ialomițene au reușit accesarea a 6,2 milioane de euro, fonduri europene, și demararea celui mai mare proiect, ca valoare, implementat în Ialomița. Dincolo de cifre, proiectul celor 3 comunități locale a reprezentat și un model de bună practică la nivelul întregului județ, unde rata de absorbție a banilor europeni în primul ciclu programatic, 2007-2013, a fost destul de scăzută. Un raport al compartimentului de Afaceri Europene din cadrul Prefecturii Ialomița arăta faptul că Ialomița a reușit în primii 9 ani de la intrarea României în Uniunea Europeană să acceseze fonduri europene într-un procent de doar 0,67%... Revenind, potrivit documentelor, banii acordați de Uniunea Europeană au fost folosiți pentru înființarea unui sistem de canalizare la nivelul tuturor celor 3 localități, o stație de epurare, precum și extinderea rețelelor de apă potabilă. De asemenea, au fost modernizate drumuri comunale, precum și reabilitate și dotate căminele culturale existente în cadrul comunităților...  
  
**Proiect blocat în tăvălugul autorizațiilor** Proiectul a fost finalizat integral în primăvara anului trecut, însă la un an distanță de la închiderea șantierului el a fost declarat nefuncțional din cauza lipsei autorizațiilor pentru obiectivele care au vizat sistemul de canalizare, stația de epurare și extinderea rețelelor de apă potabilă. Situația a fost făcută publică de reprezentanții Agenției pentru Protecția Mediului Ialomița, printr-un raport remis Prefecturii Ialomița. Decizia oficialilor APM de a declara proiectul nefuncțional s-a bazat pe lipsa autorizației privind mediul, document care se obține o dată cu avizarea aceluiași obiectiv de către Direcția de Sănătate Publică Ialomița și Sistemul de Gospodărire a Apelor Ialomița. «Am precizat că proiectul nu este pus în funcțiune pentru că nu are autorizații! Noi, potrivit legii, trebuie să-i oferim un aviz de reglementare care, la momentul de față, nu se poate elibera din cauza lipsei autorizațiilor!» a explicat situația Laurențiu Ghiauru, directorul executiv al Agenției pentru Protecția Mediului Ialomița. Din cele 3 autorizații, cea mai importantă este cea a Direcției de Sănătate Publică Ialomița, întrucît face referire la calitatea apei potabile care ar urma să fie distribuită locuitorilor celor 3 localități. Ultimele analize efectuate de către specialiștii DSP Ialomița au scos la iveală depășiri considerabile pentru mai mulți parametri, printre care fier sau amoniu, în toate localitățile. Astfel, s-a adoptat decizia rezolvării problemei pe care o ridică potabilitatea apei iar, apoi, dacă analizele de laborator vor avea rezultate satisfăcătoare, proiectul va beneficia de autorizația sanitară de funcționare. Potrivit declarațiilor președintele ADI «Lunca Dunării», primarul comunei Mihail Kogălniceanu, Alexandru Dinu, eforturile pe care le-au făcut în acest sens în cadrul comunității reprezentate «au fost considerabile». Exemplificînd, comuna Mihail Kogălniceanu a cheltuit 130 mii de lei pentru achiziționarea unui filtru special cu ajutorul căruia apa furnizată în rețea locuitorilor să devină potabilă. «Noi am avut autorizație sanitară de funcționare, însă sîntem în perioada de reautorizare... Am avut o problemă cu privire la potabilitate pe care, sperăm noi, am rezolvat-o prin achiziția unui filtru special, pe care am început deja să-l folosim și sperăm ca noile analize să iasă corespunzător! Vom face tot posibilul să rezolvăm această problemă, pentru că sîntem foarte conștienți de pericolele care ar putea să apară...» susține Alexandru Dinu, primarul comunei Mihail Kogălniceanu. Pentru autorizarea sanitară a întregului proiect este nevoie ca și celelalte două localități să beneficieze de avize cu privire la potabilitatea apei. Deocamdată, comunele Gura Ialomiței și Giurgeni nu ar fi demarat procedurile pentru a dezamorsa această situație. Contactat telefonic pentru a oferi un punct de vedere, Cristinel Lambru, edilul comunei Gura Ialomiței a precizat: «Nu am timp să dau declarații la ziare!». Nici din partea administrației locale de la Giurgeni reporterii noștri nu au putut obține puncte de vedere, întrucît telefonul primarului Dinu Valere era închis...  
  
**Termen nou pentru avizare** Cel mai mare risc pe care îl impune lipsa autorizațiilor îl reprezintă returnarea integrală a celor 6,2 milioane de euro, bani pe care localitățile Mihail Kogălniceanu, Gura Ialomiței și Giurgeni i-au primit din partea Uniunii Europene. Potrivit datelor, situația obținerii avizelor ar fi trebuit rezolvată în luna iulie a acestui an. Raluca Dumitrescu, managerul proiectului, a explicat faptul că s-a luat legătura cu reprezentanții Agenției pentru Finanțarea Investițiilor Rurale, în sensul decalării termenului final în privința obținerii avizelor necesare funcționării. «Este puțin cam devreme să vorbim despre un proiect nefuncțional... A fost semnat un act adițional, iar termenul final pînă la rezolvarea tuturor acestor situații a fost stabilit la 30 martie 2017! Cu siguranță, pînă la acea dată, toate aceste aspecte vor fi rezolvate integral! La acest proiect s-a muncit foarte mult pentru a fi pus în practică, iar toate eforturile au fost făcute cu responsabilitate și mare atenție...» a precizat Raluca Dumitrescu, managerul proiectului inițiat de Asociația de Dezvoltare Intercomunitară «Luna Dunării», în comunele Mihai Kolgăniceanu, Gura Ialomiței și Giurgeni.  
  
**Asocierile dintre localități, un eșec**  
Ideea asocierilor dintre localitățile ialomițene a reprezentat un mijloc eficient pentru atragerea fondurilor europene doar în teorie. În practică, entitățile înființate la nivelul județului Ialomița sub forma de Asociații de Dezvoltare Intercomunitară și-au declarat falimentul. Un exemplu în acest sens îl reprezintă asocierea a 11 comune din vestul județului prin intermediul căreia a fost creat ECO Vest «Codrii Vlăsiei», entitate care ar fi trebuit să asigure salubrizarea tuturor localităților partenere. La 5 ani distanță de la înființare, societatea este în pragul falimentului, iar comunele riscă să primească amenzi din partea Gărzii de Mediu Ialomița din cauza gestionării defectuoase a colectării deșeurilor. Într-o situație similară se află și Asociația de Dezvoltare Intercomunitară ECO Țăndărei, creată prin asocierea a 11 localități rurale și a orașului Țăndărei...

***18 Octombrie 2016,***

<http://www.independentonline.ro/2016/10/18/Proiect-european--in-pericol-din-cauza-lipsei-autorizatiilor-13910>